Taip bus net ir tuo atveju, jeigu su Jungtine Karalyste bus sukurta plataus užmojo laisvosios prekybos erdvė, kurioje prekėms būtų nustatyti nuliniai tarifai ir nulinės kvotos ir vyktų bendradarbiavimas muitų ir reguliavimo srityse.

ES muitinės vykdys kontrolę remdamosi Sąjungos muitinės kodeksu ir vadovaudamosi bendra rizika grindžiama sistema, kuri taikoma prekių judėjimui tarp Sąjungos ir trečiųjų šalių per visas kitas Sąjungos išorės sienas. Dėl tokių kontrolės priemonių greičiausiai padidės įmonėms tenkanti administracinė našta, o logistinėse tiekimo grandinėse pailgės pristatymo terminai.

Nuo 2021 m. sausio 1 d. ES įmonės, pageidaujančios vykdyti importą iš Jungtinės Karalystės arba eksportą į ją, turės užtikrinti, kad turėtų ekonominės veiklos vykdytojo registracijos ir identifikavimo kodą (EORI kodas), kad galėtų atlikti muitinės formalumus. Be to, Jungtinės Karalystės suteikiami EORI kodai Sąjungoje nebegalios. Jungtinėje Karalystėje įsisteigusios įmonės, pageidaujančios importuoti prekes į Sąjungą, turės gauti ES EORI kodą arba tam tikrais atvejais paskirti Sąjungos atstovą muitinėje. Be to, nuo 2021 m. sausio 1 d. Sąjungoje nebegalios įgaliotiesiems ekonominės veiklos vykdytojams Jungtinės Karalystės išduoti leidimai ar kiti leidimai. Jeigu ekonominės veiklos vykdytojas pageidauja gauti ES leidimą, jis turi pateikti paraišką ES valstybėje narėje.

Rekomendacijos įmonėms ir valstybių narių valdžios institucijoms ES įmonės turi susipažinti su formalumais ir procedūromis, kurie bus taikomi nuo 2021 m. sausio 1 d. vykdant verslo veiklą su Jungtine Karalyste kaip trečiąja šalimi. Jos taip pat turėtų atsižvelgti į tai, kad dėl tokių formalumų ir procedūrų išaugs administracinių įpareigojimų mastas ir gali pailgėti terminai. Dėl to gali iš esmės pasikeisti esamų tiekimo grandinių organizavimas. Įmonės turi įvertinti veiksmus, kurių reikia imtis dėl tokių pokyčių, atsižvelgdamos į savo padėtį. ES valstybių narių valdžios institucijos yra paruošusios pagrindinius sienos kirtimo punktus ir parengusios sprendimus, kuriais siekiama užtikrinti Sąjungos muitinės kodekso taikymą tokiomis aplinkybėmis. Kai būtina, jos turėtų ir toliau įgyvendinti ir tobulinti tuos sprendimus bei dėti pastangas, kad įmonės, visų pirma mažosios ir vidutinės įmonės (MVĮ), būtų geriau informuotos.

A.2. Muitinės ir apmokestinimo taisyklės importuojant ir eksportuojant prekes (tarifai, PVM, akcizai)

Pereinamuoju laikotarpiu Jungtinė Karalystė yra ES muitų sąjungos ir ES PVM ir akcizų teritorijos dalis.

Taigi prekėms, kuriomis tarpusavyje prekiauja Europos Sąjunga ir Jungtinė Karalystė, netaikomi jokie tarifai ar kvotos ir reikalavimas pateikti prekių, kuriomis prekiaujama, kilmės įrodymus.

Be to, taikomas apmokestinimo (PVM, akcizų) režimas – tai režimas, kuris taikomas prekybai Sąjungos viduje, t. y. kertant Jungtinės Karalystės ir Sąjungos sieną atitinkamų kontrolės priemonių taikyti nereikia.

Nuo 2021 m. sausio 1 d. reikės įrodyti prekių, kuriomis prekiaujama, kilmės statusą, kad joms būtų galima taikyti lengvatinį režimą pagal galimą būsimą ES ir Jungtinės Karalystės susitarimą. Kilmės reikalavimų neatitinkančioms prekėms bus taikomi muitai net jeigu bus sudarytas ES ir Jungtinės Karalystės prekybos susitarimas dėl nulinių tarifų ir nulinių kvotų. Poveikis kils ir ES bei jos partnerių, kuriems taikomos lengvatinės sąlygos, tarpusavio prekybai, nes Jungtinės Karalystės produktai (tiek medžiagos, tiek perdirbimo operacijos) nebeturės kilmės statuso pagal Sąjungos susitarimus dėl lengvatinio prekybos režimo lengvatinės prekių, kurių sudėtyje yra tokių Jungtinės Karalystės produktų, kilmės nustatymo tikslais. Praktiškai tai reiškia, kad ES eksportuotojams reikės iš naujo įvertinti savo tiekimo grandines. Jiems gali tekti perkelti tam tikrų žaliavų gamybą ar pakeisti jų tiekėjus, kad jie galėtų ir toliau naudotis Sąjungos susitarimų dėl lengvatinio prekybos režimo su esamais Sąjungos partneriais, kuriems taikomos lengvatinės sąlygos, teikiama nauda. Sąjungos importuotojai, prašantys, kad ES jiems būtų taikomas lengvatinis režimas, taip pat turės užtikrinti, kad trečiosios šalies eksportuotojas galėtų įrodyti, jog pasibaigus pereinamajam laikotarpiui prekės atitinka lengvatinės kilmės reikalavimus. Taip pat reikėtų pažymėti, jog tam, kad būtų galima išlaikyti prekių lengvatinės kilmės statusą, jos turės atitikti ES susitarimų dėl lengvatinio prekybos režimo nuostatas, susijusias su tiesioginiu vežimu ir (arba) nekeitimu, jeigu jos vežamos per Jungtinės Karalystės teritoriją arba kurį laiką joje lieka.

Be to, importuojamoms prekėms, kurios įvežamos į Europos Sąjungos PVM teritoriją iš Jungtinės Karalystės, bus taikomas toks PVM tarifas, kuris yra taikomas tokių pat prekių tiekimui Sąjungos viduje. Prekės, kurios yra eksportuojamos iš Sąjungos į Jungtinę Karalystę, bus atleidžiamos nuo PVM, jeigu jos siunčiamos arba vežamos į Jungtinę Karalystę, kaip būtų visais atvejais vežant prekes į paskirties vietas už Europos Sąjungos ribų. Tokiais atvejais eksportuojamų prekių tiekėjas turi gebėti įrodyti, kad prekės yra išvežtos iš Sąjungos.

Kaip visais importo iš trečiųjų šalių į Sąjungą atvejais, į Sąjungą importuojamos akcizu apmokestinamos prekės (alkoholiniai gėrimai, tabako gaminiai ir kt.) bus apmokestinamos akcizu, o akcizas bus mokėtinas pateikiant prekes rinkai. Ateityje iš Jungtinės Karalystės importuojamoms prekėms taip pat gali būti taikomos antidempingo, kompensacinės ar apsaugos priemonės pagal Europos Sąjungos prekybos apsaugos politiką.

Rekomendacijos įmonėms ir valstybių narių valdžios institucijoms Prekiautojai turės sugebėti įrodyti, kad prekės, kuriomis prekiaujama, turi kilmės statusą, kad turėtų teisę į lengvatinį režimą pagal galimą būsimą ES ir Jungtinės Karalystės susitarimą. Kilmės reikalavimų neatitinkančioms prekėms tokie susitarimai dėl lengvatinio prekybos režimo netaikomi. ES įmonėms taip pat reikėtų būti pasiruošusioms prekiaujant su esamomis Sąjungos šalimis partnerėmis, kurioms taikomos lengvatinės sąlygos, visus Jungtinės Karalystės produktus (žaliavas ir procesus) laikyti neturinčiais kilmės statuso, kad būtų užtikrinta, jog pereinamojo laikotarpio pasibaigimo momentu jų eksportuojamoms prekėms ir toliau bet kuriuo atveju galėtų būti taikomas lengvatinis režimas pagal Sąjungos laisvosios prekybos susitarimus. Jungtinės Karalystės produktai, esantys trečiosiose šalyse, su kuriomis Sąjunga yra sudariusi susitarimus dėl lengvatinio prekybos režimo, įsigyjamų ir į Sąjungą importuojamų prekių sudėtyje, taip pat neturės kilmės statuso. Taigi, kalbant apie tiesioginio vežimo ir (arba) nekeitimo taisyklę, Jungtinė Karalystė bus trečioji šalis, todėl įmonės turėtų atitinkamai pritaikyti savo logistiką. Be to, ES įmonėms reikėtų susipažinti su atitinkamomis PVM procedūromis ir pasiruošti jas taikyti. Jos turėtų atsižvelgti į tai, kad atitinkamais atvejais išaugs administracinių įpareigojimų mastas ir gali pailgėti terminai. Dėl to gali iš esmės pasikeisti esamų tiekimo grandinių organizavimas ir apskaitos procesai. ES valstybių narių valdžios institucijos turėtų pasiruošti papildomai su tokiais pokyčiais susijusiai naštai tiek aprūpinimo darbuotojais, tiek mokymo požiūriu ir dėti daugiau pastangų, kad įmonės, visų pirma mažosios ir vidutinės įmonės, būtų geriau informuotos.

A.3. Produktų sertifikatai ir leidimai, įsisteigimo reikalavimai, ženklinimas ir žymėjimas

Pereinamuoju laikotarpiu Jungtinė Karalystė dalyvauja bendrojoje rinkoje, įskaitant prekių bendrąją rinką. Prekyba prekėmis tarp Europos Sąjungos ir Jungtinės Karalystės gali vykti laisvai, neatliekant jokių patikrinimų, nes pateikiant prekes rinkai taikoma bendra Sąjungos reglamentavimo sistema, įskaitant suderintas technines taisykles, saugos ir aplinkos standartus ir tarpusavio pripažinimą. ES institucijos ir įstaigos, kaip antai ES agentūros, vykdo tinkamo šios sistemos veikimo priežiūrą.